गठबन्धन फेरबदलले सर्‍यो अन्तर प्रदेश राष्ट्रिय खेलकुद
सत्ता गठबन्धन फेरिँदा चैत २ गतेदेखि सुरु हुने भनिएको अन्तर प्रदेशस्तरीय राष्ट्रिय खेलकुद प्रतियोगिताको मिति सरेको छ । अन्तर प्रदेशस्तरीय खेलकुद प्रतियोगिताको कार्यकारी समिति बैठकले चैत २५ गतेदेखि बैशाख १ गतेसम्म प्रतियोगिता गर्ने निर्णय गरेको हो । केन्द्रीय सरकारको गठबन्धन परिवर्तनको प्रभाव प्रदेश सरकार हुँदै त्यसको असर प्रदेशस्तरीय खेलकुद प्रतियोगितामा पनि पर्ने भएकाले मिति सार्नुपरेको समितिले जनाएको छ । 
हेटौंडा — सत्ता गठबन्धन फेरिँदा चैत २ गतेदेखि सुरु हुने भनिएको अन्तर प्रदेशस्तरीय राष्ट्रिय खेलकुद प्रतियोगिताको मिति सरेको छ । अन्तर प्रदेशस्तरीय खेलकुद प्रतियोगिताको कार्यकारी समिति बैठकले चैत २५ गतेदेखि बैशाख १ गतेसम्म प्रतियोगिता गर्ने निर्णय गरेको हो । केन्द्रीय सरकारको गठबन्धन परिवर्तनको प्रभाव प्रदेश सरकार हुँदै त्यसको असर प्रदेशस्तरीय खेलकुद प्रतियोगितामा पनि पर्ने भएकाले मिति सार्नुपरेको समितिले जनाएको छ । उद्घाटन समारोहमा सबै प्रदेशका मुख्यमन्त्रीहरु उपस्थित हुने कार्यक्रम रहेको उक्त प्रतियोगितामा चैत २ गतेदेखि नै खेल सुरु गरेमा मुख्यमन्त्रीहरु सहभागी हुने सम्भावना कम भएकाले प्रतियोगिता सारिएको प्रदेश खेलकुद विकास परिषद्का सदस्य-सचिव सूर्यलाल भण्डारीले बताए ।मुख्यमन्त्रीहरु सरकार फेरबदल र टिकाउमा लाग्ने भएकाले प्रतियोगिताको मिति अलि पछाडी सारिएको उनले बताए । चैत १५ गते एसईई समेत सुरु हुने भएकोले पनि प्रतियोगिताको मिति सारिएको उनको भनाइ छ । प्रतियोगितामा लागि ९ विधामा खेलाडी छनौट गरिएको प्रदेश खेलकुद परिषद्ले जानकारी दिएको छ ।प्रतियोगितामा भलिबल, फुटबल, क्रिकेट, कराँते, एथ्लेटिक्स, ब्याड्मिन्टन र पौडी खेल समावेश गरिएको छ । ७ वटै प्रदेशले आफ्ना खेलाडी छनौट गरेर प्रतियोगितामा सहभागी जनाउनेछन् । वाग्मती प्रदेशले भने विगतमा दुर्ई पटक आयोजना गरेको प्रदेश खेलकुद प्रतियोगिताबाट उत्पादन भएका खेलाडी, नवौं राष्ट्रिय खेलकुद प्रतियोगितामा सहभागी खेलाडी, प्रदेशबाट राष्ट्रियस्तरका प्रतियोगितामा प्रतिनिधित्व गरेको र विभिन्न विधाका खेलाडीमध्येबाट छनौट गरिने जनाएको छ । वाग्मती प्रदेश सरकारले उक्त प्रतियोगिताका लागि ६ करोड रुपैयाँ बजेट विनियोजन गरेको छ । प्रतियोगिताका लागि ११ करोड रुपैयाँ खर्च हुने अनुमान गरिएकाले नपुग रकम प्रदेश सरकारसँग माग गरेको सदस्य सचिव भण्डारीले बताए ।